বাগডুবি গ্রামে বাঘের পায়ের ছাপ, পরীক্ষা করছে বনদফতর

রানিবাঁধ: ফের বাঘের আতঙ্ক। শুক্রবার সকাল থেকেই রানিবাঁধ ব্লকের বাগডুবি গ্রামে বাঘের আতঙ্ক ছড়িয়েছিল। এবার সেই আতঙ্ক সত্যি বলে দাবি করলেন গ্রামবাসীদের একাংশ। এদিন সকালে জঙ্গলমহলের বাগডুবি গ্রামে রাস্তার একাধিক জায়গায় বাঘের পায়ের ছাপ (Footprints Tiger) পাওয়া যায়। আর তাতেই আতঙ্কিত হয়ে পড়েন গ্রামবাসীরা। বনদফতরের পক্ষ থেকে সেই ছাপ গুলি যাচাই করে দেখার কাজ চালানো হচ্ছিল। তার মধ্যেই এদিন বিকেলে ডোরাকাটা বাঘ দেখতে পেলেন বলে বাগডুবি গ্রামের কয়েকজন যুবক দাবি করলেন।

আরও পড়ুন: জঙ্গলমহলে ফের বাঘের গর্জন! জিনতের খোঁজে এল তারই প্রেমিক?

শুক্রবার সাতসকালে বাঁকুড়া দক্ষিণ বন বিভাগের ফুলকুসমা বনাঞ্চলে বাঘের পায়ের ছাপ মেলে। প্রশ্ন উঠছে, জামশেদপুর বনবিভাগের ঘাটশিলা বনাঞ্চল থেকে রয়্যাল বেঙ্গল টাইগার কি ফের বাংলায় প্রবেশ করেছে? যুবকদের দাবি বিকেলে গ্রামের পাশে জঙ্গলে গিয়েছিলেন। সেই সময় রাস্তা পারাপার করতে দেখেন একটি ডোরাকাটা দাগ কাটা বাঘকে। গ্রামবাসীদের অভিযোগ সকাল থেকে গ্রামের বাঘের আতঙ্ক থাকলেও বনদফতরের পক্ষ থেকে কোনও রকম সতর্কতামূলক প্রচার করা হয়নি। বিকেলে বাঘ দেখতে পাওয়ার পরেই সন্ধ্যে থেকে লাঠিসোটা হাতে গ্রাম পাহারা দিচ্ছেন গ্রামবাসীরা। গ্রামবাসীরা জানান গ্রামের যুবকরা কয়েকটি দলে ভাগ হয়ে লাঠি নিয়ে গ্রাম পাহারা দিচ্ছেন। কারণ গ্রামে বাড়িগুলিতে স্থায়ী কোন গোয়াল ঘর নেই। বাড়ির বাইরেই গরু ছাগল বাঁধা থাকে, সেগুলো যাতে ক্ষতি না হয় সেই জন্যই লাঠি হাতে গ্রাম পাহারা দিচ্ছেন তারা। এদিকে গত কয়েক বছরে সুন্দরবনের মৈপীঠ, বৈকুন্ঠপুর পঞ্চায়েত এবং গুড়গুড়িয়া ভুবনেশ্বরী পঞ্চায়েত এলাকায় বাঘের আনাগোনা বেড়ে গিয়েছে।

অন্য খবর দেখুন